KOMISSION PÄÄTÖS,
tehty 10 päivänä tammikuuta 1996,
CCITT:n suosituksen X.25 mukaisten yleisten pakettivälitteisten tietoverkkojen (PSDN) liitännän teknisistä määräyksistä (ETA:n kannalta merkityksellinen teksti) (96/71/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon telepäätelaitteita ja niiden vaatimuksenmukaisuuden vastavuoroista tunnustamista koskevan jäsenvaltioiden lainsäädännön lähentämisestä 29 päivänä huhtikuuta 1991 annetun neuvoston direktiivin 91/263/ETY (1), sellaisena kuin se on viimeksi muutettuna direktiivillä 93/68/ETY (2) ja laajennettuna direktiivillä 93/97/ETY (3), ja erityisesti sen 6 artiklan 2 kohdan,
sekä katsoo, että
komissio on toteuttanut direktiivin 91/263/ETY 14 artiklassa määritellyn menettelyn ja erityisesti päätelaitteiden hyväksymistä käsittelevän komitean (ACTE) 4 päivänä joulukuuta 1991 antaman lausunnon mukaisesti sellaiset päätelaitetyypit yksilöivän toimenpiteen, joiden osalta nämä yhteiset tekniset määräykset ovat tarpeen, sekä määritellyt näiden määräysten soveltamisalan,
toimivaltainen standardointielin on valmistellut yhdenmukaistetut standardit, joilla pannaan täytäntöön sovellettavat olennaiset vaatimukset,
toimenpide on toimitettava komitealle direktiivin 91/263/ETY 14 artiklan menettelyn mukaisesti,
komissio on tehnyt ACTE-komitealle tämän lausuntoa varten ehdotuksen tarvittavista toimenpiteistä direktiivin 91/263/ETY 6 artiklan 2 kohdan mukaisesti,
komission on annettava direktiivin 91/263/ETY 16 artiklan 2 kohdan toisen luetelmakohdan mukaisesti vastaavat yhdenmukaistetut standardit, joilla pannaan täytäntöön yhteisiksi teknisiksi määräyksiksi muutettavat olennaiset vaatimukset,
tässä päätöksessä annetut yhteiset tekniset määräykset ovat ACTE-komitean 16 päivänä helmikuuta 1995 antaman lausunnon mukaisia,
tämä päätös on otettava uudelleen käsiteltäväksi viimeistään kahden vuoden kuluttua sen hyväksymisestä ottaen asianmukaisesti huomioon toimivaltaisen standardointielimen käynnissä olevan toiminnan uuden, olennaiset sovellettavat vaatimukset toteuttavan yhdenmukaistetun standardin luomiseksi,
eräissä maissa kansallisten käyttöönotettujen pakettivälitteisten tietoverkkojen kansallinen toteutustapa on johtanut oikeutettuihin kansallisiin eroavaisuuksiin,
nykyisin yhteen tai useampaan maahan myyvien valmistajien markkinoille pääsyn jatkuvuuden varmistamiseksi on tarpeellista sallia siirtymäjärjestelyjä kansallisten vaatimusten käyttöä koskien enimmäispituisen jakson ajan, ja
tämän jakson pituus määräytyy sen mukaan, milloin toimivaltainen standardointielin saa valmiiksi sille toimeksiannetut, olennaiset sovellettavat vaatimukset toteuttavat yhdenmukaistetut standardit,
ON TEHNYT TÄMÄN PÄÄTÖKSEN:
1 artikla
1. Tätä päätöstä sovelletaan päätelaitteisiin, jotka on tarkoitus liittää yleiseen tietoliikenneverkkoon ja jotka kuuluvat tämän päätöksen 2 artiklan 1 kohdassa määritellyn yhdenmukaistetun standardin soveltamisalaan.
2. Tässä päätöksessä vahvistetaan yhteiset tekniset määräykset, jotka käsittävät tekniset ominaisuudet, päätelaitteiden sähköiset ja mekaaniset liitäntävaatimukset ja päätelaitteistoon kuuluvan saantikontrollin käyttötavan, jonka avulla valmistajan tai sen edustajan tarkoituksen mukaisesti voidaan liittyä pakettivälitteisen yleisen tietoverkon rajapintaan käyttämällä CCITT:n suositusta X. 25 käyttäen LAPB:tä.
2 artikla
1. Yhteiset tekniset määräykset sisältävät yhdenmukaistetun standardin, jonka toimivaltainen standardointielin on valmistellut panemalla täytäntöön direktiivin 91/263/ETY 4 artiklan c, d ja f alakohdassa viitatut olennaiset vaatimukset. Viittaus tähän standardiin on liitteessä I, jonka soveltuvat osat on lueteltu liitteessä II.
2. Päätelaitteet, jotka ovat 1 kohdassa tarkoitettujen tämän päätöksen yhteisten teknisten määräysten mukaisia, täyttävät direktiivin 91/263/ETY 4 artiklan a ja b kohdassa tarkoitetut olennaiset vaatimukset ja muiden sovellettavien direktiivien, erityisesti neuvoston direktiivien 73/23/ETY (4) ja 89/336/ETY (5) vaatimukset.
3 artikla
Direktiivin 91/263/ETY 9 artiklassa tarkoitettujen menettelyjen suorittamiseen nimitetyt ilmoitetut laitokset käyttävät liitteessä I tarkoitettua yhdenmukaistettua standardia tai varmistavat sen käytön, kun kyseessä ovat tämän päätöksen 1 artiklan 1 kohdassa tarkoitetut päätelaitteet, paitsi jos perusteltu kansallinen toisinto on sovellettavissa 4 artiklassa mainitun jakson aikana.
4 artikla
Komissio tutkii tämän päätöksen soveltamisesta saatavia tuloksia samoin kuin toimivaltaisen standardointielimen työn edistymistä tunnustetun standardointielimen hyväksymän yhtenäistetyn standardin pikaisen saatavuuden varmistamiseksi. Tätä tarkoitusta varten se hyväksyy kaikki tarpeelliset muutokset tähän päätökseen direktiivissä 91/263/ETY säädettyjen menettelyjen mukaisesti ja toteuttaa lopullisen toimenpiteen viimeistään kahden vuoden kuluessa tämän päätöksen tekemisestä.
5 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä tammikuuta 1996.